**Naalakkersuisut nuna tamakkerlugu puigortunngortunik ataqatigiissaarisussamik pilersitsinissaannut suliniummik misissuinissaanik peqquneqarnissaannik Inatsisartut aalajangigaassaattut siunnersuut. Misissuinerup inernera UPA2024-mi saqqummiunneqassaaq.**

 **(Inatsisartunut ilaasortaq Paneeraq Olsen, Naleraq)**

**pillugu**

**Ilaqutariinnermut Peqqissutsimullu Ataatsimiititaliap**

**siunnersuutip aappassaaneerneqarnerannut**

**ISUMALIUTISSIISSUTAA**

Ataatsimiititaliaq suliarinninnermini uku ilaasortarai:

Inatsisartunut ilaasortaq Mala Høy Kúko, Siumut, siulittaasoq

Inatsisartunut ilaasortaq Bjørk L. Kristensen, Demokraatit, siulittaasup tullia

Inatsisartunut ilaasortaq Hans Peter Poulsen, Siumut

Inatsisartunut ilaasortaq Mikivuk Thomassen, Inuit Ataqatigiit

Inatsisartunut ilaasortaq Eqaluk Høegh, Inuit Ataqatigiit

Inatsisartunut ilaasortaq Najaaraq Møller, Siumut

Inatsisartunut ilaasortaq Paneeraq Olsen, Naleraq

UPA2023-imi 11. maj 2023-imi siullermeerinerup kingorna siunnersuut ataatsimiititaliap misissorpaa.

1. **Siunnersuutip imarisaa siunertaalu**

Nuna tamakkerlugu puigortunngortunik ataqatigiissaarisussamik pilersitsinissamut misissuinissamik Naalakkersuisut peqquneqarnissaannik Inatsisartut aalajangigassaattut siunnersuummi matumani siunertarineqarpoq, tamatumanilu misissuinerup inerneri UPA2024-imi Inatsisartunut saqqummiunneqassapput.

1. **Siunnersuutit Inatsisartunit siullermeerneqarnera**

Siunnersuutip imarisaa partiinit tapersersorluarneqarpoq, kisiannili utoqqarnut periusissiamut atatillugu puigortunngortunut ataqatigiissaarisumik pilersitsinissamut eqqarsaatersortoqareernera tunngavilersuutigalugu siunnersuutip itigartitsissutigineqarnissaa Naalakkersuisunit inassutigineqarluni. Siunnersuut peqqissaartumik suliarineqartussanngorlugu ataatsimiititaliamut innersuussutigineqarpoq.

1. **Siunnersuutip aningaasatigut kingunerisassai**

Inatsisartut suleriaasianni § 33, imm. 1-imi allassimavoq aalajangiiffigisassatut siunnersuutip piviusunngortinneqarnissaanut aningaasaqarnikkut allaffissornikkullu kingunerisassat siunnersuummi tunngavilersuutitut allaaserineqassasut. Siunnersuutip piviusunngortinneqar-nissaanut AC-fuldmægtigip ukiumut aningaasarsiaanik 500.000 kr.-inik naleqassasoq siunnersuuteqartup naatsorsuutigaa. Ataatsimiititaliaq tassunga oqaaseqaatissaqanngilaq.

**4. Siunersiuineq**

Ataatsimiititaliap siunnersuummik suliaqarnerminut atatillugu Isumaginninnermut, Suliffeqarnermut Nunamullu Namminermut Naalakkersuisoq siunersiorpaa. Siunersiuinissamut aggersaassutip assilinera Naalakkersuisullu oqaatigisaasa allattorsimaffiata assilinera isumaliutissiissummut matumunnga **ilanngussaq 1-itut** ilanngunneqarput**.**

**5. Sassartitsineq**

Ataatsimiititaliap suliaqarnerminut atatillugu Utoqqaat Oqaaseqartartuat sassartinneqarpoq.

**6. Ataatsimiititaliap siunnersuummik suliarinninnera**

Nuna tamakkerlugu puigortunngortunut ataqatigiissaarisoqalernissaanik pisariaqartitsisoqartoq ataatsimiititaliaq ersarissumik naliliillunilu isumaqarpoq. Innuttaasoq puigortunngortoq ulluinnarni tapersersorteqarnermik, siunnersuinermik, ilitsersuinermik ikiorneqarnissamillu annertuumik pisariaqartitsisarpoq, puigortunngortut ilaqutaasullu annertoorujussuarmik eqqorneqartarlutik. Tamatuma saniatigut nuna tamakkerlugu puigortunngortunut ataqatigiissaarisoqarneq ikiuinissamut aammalu peqqinnissaqarfimmi kommuninilu suliniutinik ataqatigiissaarisoqarnissaanut qulakkeerinneqataassasoq ataatsimiititaliaq naliliivoq. Puigortunngortunut ataqatigiissaarisup naleqquttumik ilinniagaqarluni suliamut atatillugu ilinniakkatigut ineriartortitsineq utoqqaat illuinik angerlarsimaffinnilu paaqqutarinniffiusunut puigortunngortut assigiinngiiaartut pillugit kiisalu inuit ataasiakkaat paaqqutarineqarnissaannut isumassorneqarnissaannullu tunniussaqarsinnaassaaq. Taamaattumik siunnersuummi suliniutigineqartoq siunissaq eqqarsaatigalugu soqutiginarluinnartutut utoqqaallu pisariaqartitsisut amerliartuinnartut paaqqutarineqarnissaannut isumassorneqarnissaannullu qulakkeerisuusoq ataatsimiititaliaq isumaqarpoq.

**6.1 Puigortunngortut ilaqutaasalu paaqqutarineqarnerat isumassorneqarnerallu**

Utoqqaat Oqaaseqartartuata ataatsimiititaliamut saqqummiussineratigut puigortunngortut ilaqutaasalu ulluinnarni ajornartorsiutigisartagaat pillugit ataatsimiititaliaq paasissutissinneqarpoq. Nunatsinni tamani paaqqutarineqarnissamik, ikorfartorneqarnissamik ikiorserneqarnissamillu annertuumik pisariaqartitsisoqarpoq, kommunimiillu kommunimut suliniutit assigiinneq ajorlutik. Kommunini ataasiakkaani kommunimut tamarmut puigortunngortunut ataatsimik ataqatigiissaarisumik atorfeqartitsisoqarput. Ataqatigiissaarisoqarnissaa, ilisimasanik avitseqateqateqartarnissaq sulisullu puigortunngortunik ilaqutaannillu suliaqartut tamarmik najoqqutassiuunneqarnissaat pisariaqartinneqarluinnartoq ataatsimiititaliamit paasineqarpoq.

Siunissami suliniutigineqartussat pilersaarusiorlugit aallartinneqareersut siunersiuinermi Naalakkersuisup oqaatigaa. Puigortunngortut eqqumaffigineqarnerat annertusineqartariaqartoq aammalu illoqarfinni nunalu tamakkerlugu suliniutit sulisullu attuumassuteqartut suleqatigineqarnerat annertusarneqarnissaat pisariaqartoq Naalakkersuisut Utoqqaat pillugit Periusissiaanni takuneqarsinnaavoq. Kommunit peqqinnissaqarfiullu oqaloqatigineqarnerisa aallartinneqarnissaa pilersaarutaavoq. Taamaalilluni siunnersuummik siullermeerinninnermi innuttaasunut sammititamik suliniutinik puigortunngortullu pillugit paasisitsiniaasoqarnissaa Naalakkersuisunit pilersaarutigineqarpoq.

Puigortunngortunut tunngatillugu Utoqqaat illuini ataasiakkaani nukittorsaasoqarnissaa pisariaqarsinnaasoq, assersuutigalugu inatsit isumaginninnermut tunngasuni pissaanermik atuisinnaaneq pillugu Inatsisartut inatsisaata eqqumaffigineqarnerunissaa Naalakkersuisunit immikkut eqqumaffigineqarpoq, tamannalu ataatsimiititaliamit isumaqatigineqarpoq. Taamaattumik kommunini immikkoortortaqarfinni allani suliamut tunngatillugu pikkorissaasoqarnissaata eqqarsaatersuutigineqarnissaa Naalakkersuisumit ajornasaarfigineqanngilaq. Puigortunngortunut ilaqutaasunullu suliniutit annertusineqarnissaannut anguniarneqartut kivinneqassappata pikkorissaanissaq ilinniarsimasullu amerlanerusut pisariaqartinneqarnerat annertoorujussuusoq ataatsimiititaliamit paasineqarpoq. Kommunit tamarmik puigortunngortunut ataqatigiissaarisumik suli atorfeqartitsinngimmata atorfimmik pingaarutilimmik inissisimasumik pilersitsisoqarsinnaanera misissorneqartariaqartoq siunnersuutigineqartumi matumani tunngaviulluinnarpoq.

**Ataatsimiititaliap inassuteqaatai**

* Ataatsimiititaliami amerlanerussuteqartut Siumut Demokraatillu siunnersuutip itigartitsissutigineqarnissaa inassutigaat

Taamatut oqaaseqarluni isumaliutissiissummilu allassimasutut paasinnilluni matumuuna siunnersuut ataatsimiititaliap aappassaaniigassanngortippaa.

|  |  |  |
| --- | --- | --- |
|  |  |  |
|  | Mala Høy KúkoSiulittaasoq |  |
|  |  |  |
| Bjørk L. KristensenSiulittaasup tullia  |  | Hans Peter Poulsen |
|  |  |  |
|  |  |  |
| Najaaraq Møller |  | Mikivsuk Thomassen |
| Eqaluk Høegh |  | Paneeraq Olsen |